ཞིང་སྐྱོང་རིག་འཛིན་འཇིགས་མེད་མགོན་པོའི་གདུང་སྲས་མགོན་པོ་བཀྲ་ཤིས་སམ་ཡོངས་གྲགས་སུ་མགོན་བཀྲ་ནི་རབ་བྱུང་བཅུ་གསུམ་པར་འཁྲུངས་པ་དང་ཁོང་ནི་རྣམ་དཔྱོད་ཕུལ་དུ་ཕྱིན་ཅིང་།ཡི་གེ་འབྲི་ཀློག་སོགས་ཆེར་སློབ་མ་དགོས་པར་ཤེས་ཤིང་ཐུན་མོང་རིག་གནས་ཀུན་ལ་བྱང་ཆུབ་པར་གྱུར།ཁྱད་པར་དུ་གསོ་བ་རིག་པར་ཤེས་རབ་རྩལ་དུ་རྫོགས་ནས་རྒྱུད་བཞི་སོགས་སྨན་གཞུང་ལ་ཤིན་ཏུ་མཁས་པར་གྱུར་པ་དང་།ཁོང་ནི་འགྲོ་བའི་ནད་གདུང་འཇོམ་པར་ཆེད་དུ་བྱོན་པ་ལྟ་བུའི་བྱམས་སེམས་དང་སྙིང་རྗེ་ལྷན་སྐྱེས་སུ་མངའ་ཞིང་།ནད་པ་ཀུན་ལ་རང་གི་མ་ལྟར་སྐྱོང་བའི་སྐྱེས་བུ་མཆོག་ཏུ་གྱུར་པ་ཞིག་ཡིན་པར་གྲགས།